Source: https://www.socpoist.sk/slovnik-pojmov/11s?prm1=639
Timestamp: 2020-02-24 18:08:14+00:00

Document:
Denný vymeriavací základ zamestnanca (§ 84 zákona) na určenie sumy úrazových dávok je podiel súčtu vymeriavacích základov zamestnanca neobmedzených podľa § 138 ods. 12 zákona dosiahnutých v rozhodujúcom období a počtu kalendárnych dní rozhodujúceho obdobia, ak zákon neustanovuje inak. Denný vymeriavací základ zamestnanca sa zaokrúhľuje na štyri desatinné miesta nahor. Na určenie rozhodujúceho obdobia platí zásady ustanovené v § 54 ods. 1, 2 a 5 zákona rovnako. Skutočnosť rozhodujúca na určenie rozhodujúceho obdobia je vznik nároku na úrazovú dávku, ak tento zákon neustanovuje inak.
Ak zamestnanec nemal v rozhodujúcom období určenom podľa predchádzajúceho odseku príjem (§ 84 ods. 2 zákona), z ktorého sa určuje jeho vymeriavací základ, alebo ak nárok na úrazovú dávku vznikol v deň vzniku nemocenského poistenia a dôchodkového poistenia, suma úrazovej dávky sa určí z pravdepodobného denného vymeriavacieho základu. Na určenie pravdepodobného denného vymeriavacieho základu platí § 57 ods. 2 zákona primerane.
Ak zamestnancovi vznikne nárok na úrazovú dávku po skončení výkonu činnosti zamestnanca (§ 84 ods. 3 zákona), počas ktorého utrpel pracovný úraz alebo počas ktorého naposledy pred zistením choroby z povolania pracoval za podmienok, za ktorých vzniká jemu zistená choroba z povolania, určí sa denný vymeriavací základ podľa 1. alebo 2. odseku § 84 zákona. Skutočnosť rozhodujúca na určenie rozhodujúceho obdobia je deň skončenia výkonu tejto činnosti.
Podľa § 84 ods. 4 zákona, ak vznikne nárok na úrazovú dávku po kalendárnom roku nasledujúcom po roku, v ktorom zamestnanec skončil výkon činnosti zamestnanca a počas ktorého utrpel pracovný úraz alebo počas ktorého naposledy pracoval za podmienok, za ktorých vzniká choroba z povolania, určí sa denný vymeriavací základ podľa § 83 ods. 3 zákona a vynásobí sa koeficientom určeným ako podiel všeobecného vymeriavacieho základu za kalendárny rok, ktorý dva roky predchádza kalendárnemu roku, v ktorom vznikol nárok na úrazovú dávku, a všeobecného vymeriavacieho základu za kalendárny rok, ktorý bezprostredne predchádza roku, v ktorom skončil výkon tejto činnosti.

References: § 138
 § 54
 § 57
 § 84
 § 84
 § 83